Virallinen lehti nro C 142 , 21/05/1999 s. 0047



KIRJALLINEN KYSYMYS E-2851/98 esittäjä(t): Cristiana Muscardini (NI) komissiolle (28. syyskuuta 1998) Aihe: Henkilökohtaisia matkapuhelimia käyttäen tapahtuvan viestinnän luottamuksellisuus - Italian hallituksen 13. toukokuuta 1998 antamassa lainsäädäntöasetuksessa N:o 171, joka julkaistiin 3. heinäkuuta 1998 päivätyssä virallisessa lehdessä N:o 127 ja joka koskee yksityisyyden suojaa televiestinnän alalla, 5 artiklan 3 kohdassa todetaan, että kaikissa tapauksissa soitetun puhelun viimeiset numerot eivät näy tilaajalle lähetetyissä asiakirjoissa. - Tämä lainsäädäntöasetus ei tee kuitenkaan mitään eroa kiinteän puhelinliikenteen, matkapuhelin- ja henkilökohtaisen puhelinliikenteen välillä tai perheiden, yksityisten kansalaisten, yhtiöiden tai toimistojen välillä. - Vastatessaan 30. kesäkuuta 1997 kysymykseen E-1462/97(1) komission jäsen Monti totesi, että "silloin kun ei ole käytettävissä hyviä vaihtoehtoja (...), joilla sallitaan käyttäjien henkilökohtainen pääsy yleisiin puhelinverkkoihin ilman, että heidän puhelujaan mainitaan muille henkilöille lähetetyissä laskuissa (...), jäsenvaltiot voivat vaatia numeroiden poistamista puhelinlaskuista". - Neuvoston 12. päivä syyskuuta 1996 vahvistamassa yhteisessä kannassa (EY) 57/96(2) todetaan, että pyrkimys yhteensovittaa eriteltyjä laskuja saavien tilaajien oikeudet ja puheluja soittavien sekä puheluja saavien tilaajien oikeus yksityisyyteen voidaan saavuttaa takaamalla, että riittäviä vaihtoehtoisia viestintä- ja maksujärjestelyjä on tarjolla näille käyttäjille ja tilaajille tai vaatimalla "tiettyjen numerojen poistamista eritellyissä laskuissa mainittuihin numeroihin soitetuista numerosarjoista". - Matkapuheluiden katsotaan olevan "liikkuvia ja henkilökohtaisia". Edellä mainitun perusteella tiedustelisin seuraavaa: 1. Voisiko komissio kertoa, onko edellä mainittu Italian hallituksen lainsäädäntöasetus ristiriidassa niiden tilaajien oikeuksien kanssa, jotka saavat laskuja, joista on poistettu matkapuhelinsopimusten piiriin kuuluvat numerot, huolimatta siitä, että he käyttävät jo "henkilökohtaista" viestintäjärjestelmää, jonka luottamuksellisuus turvataan käyttämällä SIM-järjestelmää (Subscriber Identification Module)? 2. Voisiko komissio kertoa, eikö tässä tapauksessa Italian lainsäädännöllä ole henkilökohtaisen puhelinliikenteen osalta muutettu "oikeus""velvollisuudeksi", joka loukkaa oikeutta saada eriteltyjä laskuja? 3. Mitä mieltä komissio on soitettujen puheluiden tiettyjen numeroiden poistamisesta, erityisesti yksityishenkilöiden tai perheiden, mutta ei kuitenkaan toimistojen tai yhtiöiden, nimissä olevien kiinteän verkon liittymien osalta siten, että heidän puhelujaan ei "voitaisi mainita muille henkilöille osoitetuissa laskuissa"? Komission jäsenen Martin Bangemanninkomission puolesta antama vastaus (29. lokakuuta 1998) Kuten parlamentin jäsenen samasta aiheesta esittämään kirjalliseen kysymykseen E-1462/97(3) annetussa vastauksessa on selitetty, jäsenvaltiot voivat määrätyissä rajoissa käyttää omaa harkintaansa, miten suhtautua eriteltyihin laskuihin ja niissä esiintyvien puhelinnumeroiden tiettyjen numeroiden poistamiseen osana televiestintäpalvelujen käyttäjien yksityisyyden suojelua. Italian viranomaiset ovat hiljattain ilmoittaneet komissiolle maassa säädetystä asetuksesta(4), jolla pannaan täytäntöön henkilötietojen käsittelystä ja yksityisyyden suojasta televiestinnän alalla 15. joulukuuta 1997 annetun Euroopan parlamentin ja neuvoston direktiiviin 97/66/EY(5) säännökset. Komissio tutkii asetusta ja aikoo pyytää Italian viranomaisilta selvennyksiä parlamentin jäsenen esittämiin kysymyksiin liittyen varmistaakseen sen, että televiestintäpalvelujen eriteltyjen laskujen sisältämien numeroiden poistamista koskeva kohta on sopusoinnussa sekä direktiivin 97/66/EY että avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 12. helmikuuta 1998 annetun Euroopan parlamentin ja neuvoston direktiivin 98/10/EY(6) vaatimusten kanssa. (1) EYVL C 45, 10.2.1998, s. 37. (2) EYVL C 315, 24.10.1996, s. 30. (3) EYVL C 45, 10.2.1998. (4) Decreto legislativo sulle disposizioni in materia di tutela della vita privata nel settore delle telecomunicazioni, in attuazione della direttiva 97/66/CE del Parlamento europeo e del Consiglio, ed in tema di attivita giornalistica del 13/05/1998 n. 171, Gazzetta Ufficiale - Serie generale - del 03/06/1998 n. 127 pag 12. (5) EYVL L 24, 30.1.1998. (6) Direktiivi 98/10/EY, EYVL L 101, 1.4.1998.